JayJayThrowThrow/commonwealth-wiki-mix huggingface dataset:
Padonki-jargon

Padonki-jargon (Russies: жаргон падонков; zjargon padonkof) is ’n Russiese internettaal wat in die 21ste eeu op die Russiese webtuistes Fuck.ru (wat nie meer aktief is nie) en Udaff.com ontstaan het. In dié taal word Russiese woorde volgens hul uitspraak met opset verkeerd gespel, dikwels met komiese gevolge. Dit word veral gebruik in blogs en kletskamers en op internetforums.

Padonki-jargon leun sterk op die vulgêre Russiese straattaal mat en die onderwerpe wat daarmee bespreek word, is dikwels ewe obseen. Die naam Padonki is self die verkeerde spelling van podonki (Russies подонки: gespuis, skorriemorries, gomgatte).
Ontstaan

Die taal het posgevat aan die einde van die 20ste eeu en het vinnig in gewildheid toegeneem nadat ’n Russiese internetgebruiker die onderskrif van ’n Engels grapprent, Bear Surprise van die Amerikaanse tekenaar John Lurie, in Russies vertaal het. In die prent het ’n man en vrou seks in ’n woud toe ’n beer skielik verskyn en, met sy hande omhoog, roep: "Surprise!" In die Russiese weergawe is "surprise" vertaal met "hallo", maar in plaas van die regte spelling, priwjet, is dit prewjed gespel om te rym met die Russiese woord vir beer, medwjed. Die beer is in talle ander grappe gekopieer deur middel van beeldmanipulasie en het so ’n nuwe dimensie aan dié grappe verleen.

Die beer en die woord prewjed is later in die massamedia gebruik en so het die grappie en die taal blitsvinnig bekend geword onder die Russiese publiek.

Daar is ook al beweer dat die sleng ontstaan het na aanleiding van Anthony Burgess se boek A Clockwork Orange, waarin die karakters ’n vreemde taal, Nadsat, gebruik wat verkeerd gespelde Engelse en Russiese woorde meng.

Padonki-jargon word toenemend in reklame, winkelvensters en graffiti gebruik.
Lys van woorde

Enkele spellings is:
* kagdila (van kak dela; "hoe gaan dit?")
* patamoesjta (van potomoe sjto; "omdat" of "sommer"
* prewjed (van priwjet; "hallo")
* oetsjasneg (van oetsjastnik; "gebruiker")
* sotona (van satana; "duiwel")
Verwysings

*http://president.yandex.ru/question.xml?id=155546
*http://lenta.ru/news/2006/07/07/medved
Eksterne skakels

* Russies-Engelse Woordeboek van Padonki-jargon

Kategorie:Russies
Kuopio

Kuopio (Fins: [ˈkuo̯pio], is 'n stad en munisipaliteit in Oos-Finland en ook die administratiewe streek Noord-Savonia se hoofstad. Met 'n oppervlakte van 4 326,35 vierkante kilometer en 'n bevolking van 122 594 (2022) is dit die agtste grootste stad in dié land ná Helsinki (Helsingfors), Espoo (Esbo), Tampere (Tammerfors), Vantaa (Vanda), Oulu (Uleåborg), Turku (Åbo) en Jyväskylä, asook die grootste stad in Oos-Finland.

duimnael|links|'n Lugbeeld van Kuopio
Daar bestaan verskeie teorieë oor die oorsprong van die naam Kuopio. Volgens die eerste teorie het in die 16de eeu 'n sekere invloedryke persoon met die naam Kauhanen in Tavinsalmi sy naam verander in Skopa en die mense het dit uitgespreek as Coopia en uiteindelik as Cuopio. Die tweede teorie is dat dit ontleen is aan die werkwoord kuopia, wat "hoef" beteken, soos wanneer 'n perd die grond met sy hoef beet. Volgens 'n derde teorie is dit afgelei van 'n sekere Kareliese man uit die Middeleeue met die naam Prokopij uit Ruokolahti. Dié teorie is die mees waarskynlike en word deur die Navorsingsinstituut vir die Tale van Finland ondersteun.
Galery


Lêer:Kuopio marketsquare 01.jpg|Kuopio se stadsaal en markplein
Lêer:Cathedral of Kuopio in Finland.ojp.jpg|Die katedraal van Kuopio
Lêer:Kuopio Market Hall 2020.jpg|Die marksaal in Kuopio
Lêer:Savilahti.jpg|Universiteit
Lêer:Puijo Tower Kuopio Finland.png|Puijo-toring
Lêer:Kuopio City Hall.JPG|Stadsaal van Kuopio
Lêer:Port of Kuopio.png|Kuopio-hawe
Lêer:Kuopio-halli.jpg|Kuopio-hall (Sport)

Verwysings
Eksterne skakels

*
* Amptelike webwerf
*


Kategorie:Nedersettings in Finland
Beskuit

duimnael|'n Bakkie semelbeskuit.

Beskuit is 'n tradisionele Afrikaanse gebak, wat saam met tee of koffie geëet word en selfs daarin gedoop word. Verskeie resepte bestaan waarvan die bekendste boerbeskuit, mosbolletjies en karringmelkbeskuit is. Die kommersiële Oumabeskuit is ook alombekend. Beskuit word oorwegend saam met die oggendkoffie genuttig, maar maak soms ook 'n verskyning by die laatmiddag- en aandkoffie.

Op die platteland word beskuit as 'n stapelvoedsel beskou en verskaf dit soggens die nodige energie vir die dag se fisieke werk. In stedelike gebiede word dit ook, saam met ander koekies en beskuitjies, as 'n lekkerny geëet.

Beskuit in sy huidige vorm het sy ontstaan gehad tydens Jan van Riebeeck se verblyf aan die Kaap. Brood is destyds nog van Holland af ingevoer. Hy meld in sy Daghregister (III) op 23 September 1660 dat van die "cruymelbeschuit" vir die varke gegee moes word, waarskynlik omrede dit muf geword het. Suid-Afrikaanse beskuit verskil aansienlik van die oorspronklike Nederlandse beschuit in beide vorm en smaak en daar is tans in Suid-Afrika 'n wye verskeidenheid soorte beskuit beskikbaar, met basissmake soos anys, karringmelk of selfs hawermout.

Beskuit kom van die Franse woord biscuit de guerre, 'n harde, haas oneetbare brood van meel en water wat vir soldate gegee is.

Die eerste beskuitresepte verskyn in De volmaakte Hollandsche keuken-meid van 1761. Beskuit was in groot aanvraag gewees aan die Kaap vir mense wat na die binneland of oorsee gereis het, weens die goeie raklewe daarvan.
Verwysings
Bronnelys

* Die geskiedenis van Boerekos 1652-1806, Hester Wilhelmina Claassens
Eksterne skakels

Kategorie:Suid-Afrikaanse kookkuns
Afrigter (mentor)

Afrigter (Engels: Coach) kan ook 'n mentor wees vir verskeie persone wat hulle lewe (of belangstellings) verder wil neem en presteer.

'n Afrigter kan 'n persoon in een of meer sfere van sy lewe afrig. So kry mens dus sportafrigters wat daarop fokus om 'n atleet fisies en psigies af te rig om optimaal te presteer in die spesifieke sport. Daar is ook lewenswyse-afrigters wat persone afrig om optimaal te funksioneer in die moderne samelewing.

Die afrigtingsindustrie is tans self-regulerend. Daar is verskeie sertifiserings-organisasies, in Suid-Afrika en wêreldwyd.
Eksterne skakels

* Coaches and Mentors of South Africa - 'n Sambreel professionele assosiasie vir die individu en besigheidverskaffers, kopers en opleiers van afrigters en mentordienste (Engels)
* IAC - Internasionale Assosiasie van Afrigters - 'n serfifiserings-organisasie (Engels)
* ICF - Internasionale Afrigters Federasie - 'n serfifiserings-organisasie (Engels)
* San Diego State University - Besigheidsafrigtings-sertifisering, voorsien sommige inligting van wat besigheidsafrigting is.


Kategorie:Beroepe
SAR-waarde

SAR-waarde (Engels: SAR = Specific Absorption Rate), is die spesifieke absorpsiekoers en word gemeet in W/kg of {m^2 s^{-3}}..

Die SAR-waarde is die fisiese grootte en die maatstaf vir die absorpsie van elektromagnetiese velde in biologiese weefsel.

Die absorpsie van elektromagnetiese velde het altyd 'n opwarming (termiese effek) van weefsel tot gevolg. Afhanklik van die veldsterkte en frekwensie kan ook 'n effek soos bv. 'n aksieimpuls veroorsaak word. Hierdie effek kan op verskeie wyses opgemerk word, maar berus in die eintlike oorsaak altyd op 'n opwarming.
Vasstelling van die Spesifieke Absorpsiekoers

Die spesifieke absorpsiekoers kan bereken word deur
# die veldsterkte in die weefsel: \mathrm{SAR} = \frac{\sigma|\vec E|^2}{\rho}
# die stromdigtheid in die weefsel: \mathrm{SAR} = \frac{J^2}{\rho\sigma}
# die temperatuurverhoging in die weefsel: \mathrm{SAR} = c_i\frac{dT}{dt}
Eksterne skakels

* SAR Values (engels)
* SAR waardes (duits)


Kategorie:Radiobiologie
Halssnoermoord

Halssnoermoorde (Engels: necklacing) was veral in die 1980's tydens die onluste in Suid-Afrika se gesegregeerde swart woonbuurte 'n metode van teregstelling van meelopers, politieke opponente of mense wat as polisie-informante verdink was. Die moorde, waarvan selfs kinders slagoffers geword het, is deur militante swart anti-apartheidvegters, kriminele bendes en gewelddadige aanhangers van mededingende radikale groeperings gepleeg. Alhoewel die ANC die moorde skerp veroordeel het, het sekere politieke figure soos Winnie Mandela die praktyk wel goedgekeur.

Die betrokke "meeloper" se hande is gewoonlik met draad agter sy rug vasgemaak. Dan is die beoordeelde gedwing om diesel (somtyds petrol) te drink. 'n Motorband is om hom/haar geplaas en hy/sy word verder natgegooi met brandstof. Dan is hy/sy lewendig aan die brand gesteek, gewoonlik ten aanskoue van familielede om sodoende as afskrikmiddel te dien. Sodra die buiteband begin het om te brand was dit onmoontlik om die band te verwyder. Met dié pynlike moord kon die slagoffer nog 20 minute leef terwyl daar niks vir hom/haar gedoen kon word nie.

Hierdie wreedaardige metode kan geïnterpreteer word as 'n teken van haat en veragting vir die slagoffer en is deur die Afrikaanse intellektueel Dan Roodt aan tradisionele swart rituele moorde gelykgestel. Die Suid-Afrikaanse Waarheids- en Versoeningskommissie (WVK) het dit in sy ondersoek baie duidelik gestel dat sowel die ANC asook die swart massaorganisasie UDF aan menseregskendings soos halssnoermoorde skuldig was; in sy stryd teen die Apartheidbewind het die ANC dus bewustelik ook die Geneefse Konvensie geminag waarop hy hom dikwels beroep het.

Halssnoermoorde kom nog steeds sporadies in Suid-Afrika voor. Volgens persberigte is daar insidente waar mense in swart woonbuurte die reg in eie hande wil neem sodra hulle 'n misdadiger betrap. In ander insidente word daar berrig dat die moorde deur Xenofobie gedryf word.
Verwysings

Kategorie:Moord in Suid-Afrika
Nadsat

Nadsat is ’n sleng met Russiese invloede wat die Engelse skrywer, taalkundige en komponis Anthony Burgess geskep het vir sy boek A Clockwork Orange.
Beskrywing

Nadsat is die taal wat ’n klomp jeugdiges in die futuristiese boek praat. Die anti-held en verteller, Alex, gebruik dit in die eerste persoon om die storie aan die leser te vertel. Hy gebruik dit ook om met ander karakters te praat soos sy "droogs" (vriende), ouers, slagoffers en enige gesagsfiguur waarmee hy te doen kry.

Die meeste van die woorde kom direk uit Russies, maar daar is ook Cockney-invloede, woorde van onbekende oorsprong en woorde wat Burgess self uitgedink het. Sommige is amper kinderlike Engels soos "eggyweg" en "appy polly loggy" (egg en apology) of gewone Engelse sleng soos sod en snuff it. Die naam van die taal Nadsat is gebaseer op die Russiese agtervoegsel -надцать, wat "-tien" (Engels: -teen, wat ook op "tiener" dui) beteken in die Russies getalle 11-19, bv. шестнадцать; sestien, sixteen.

Nadsat is geen geskrewe taal nie, maar eerder die transkripsie van ’n gesproke taal. Om die effek te versterk, is die Russiese woorde losweg getranskribeer sodat dit moet lyk soos Engelse slengwoorde. Burgess maak ook gebruik van woordspelings: Die Russiese woord goed (хорошо; chorosjo of horosho) is byvoorbeeld in Nadsat "horrorshow".

Al die Nadsat-woorde is konkreet of half-abstrak. Wanneer Alex oor filosofiese onderwerpe praat, gebruik hy gewone Engels. Dit dui waarskynlik op ’n gebrek aan diepsinnigheid in sy denke. Die verskil tussen die manier waarop Alex met sy vriende praat en "gewone" Engels dui ook op die kloof tussen oud en jonk.
Voorbeelde
Doel van Nadsat

Burgess, wat baie tale gepraat het en lief was vir taal in al sy vorme, het geweet sleng verander voortdurend en dat as hy die sleng van daardie tyd gebruik, die boek vinnig "verouderd" sou raak. Sy gebruik van Nadsat was hoofsaaklik pragmaties: Hy wou hê sy verteller moet ’n unieke stem hê wat tydloos sou bly en terselfdertyd wou hy Alex se onverskilligheid teenoor sy gemeenskap se norme oordra en suggereer dat jeugdige subkultuur onafhanklik van die res van die gemeenskap bestaan.

In A Clockwork Orange is die jeugneigings van Burgess se tyd afwesig; so suggereer hy blykbaar dat die Britse jeug na die Russiese kultuur kyk vir inspirasie. Hy lewer dalk ook kommentaar op die sinloosheid van jeugkultuur en illustreer met Nadsat die uitersters waartoe mense wat dit gebruik, sal gaan om te identifiseer met wat ook al "in" is op ’n spesifieke tydstip.
Die rolprent

Stanley Kubrick, wat die boek verfilm het, was bang dat die rolprent deur die gebruik van Nadsat bederf sou word, maar die prent het gehelp dat Nadsat ’n kultuurverskynsel geword het.
Eksterne skakels

*Nadsat-woordelys en vertaalprogram (Engels)
*Artikel oor Nadsat, met woordelys (Engels)

Kategorie:Russies
Kategorie:Taal
Rjoerik

Rjoerik, Rurik of Hroerekr (Oudnoors: Rørik; Russies: Рюрик) was 'n Warangiër (Wiking) wat in 862 oor Ladoga (tans Staraja Ladoga) begin heers het. Daarna het hy die Holmgard-vesting naby Nowgorod gebou en die Rjoerik-dinastie gestig wat tot in die 16de eeu oor Kiëf-Roes en daarna Rusland regeer het. Die naam Rjoerik beteken "beroemde heerser". Sy presiese geboorte- en sterfdatum is nie bekend nie, maar die jaartalle 830 en 879 word dikwels genoem.
Geskiedenis

Dit is nie heeltemal seker hoe Rjoerik aan die bewind gekom het nie. Die enigste inligting kom uit die 12de-eeuse Russiese Primêre Kronieke, waarin beweer word dat die strydende stamme in die gebied hom genooi het om oor hulle te heers en die orde te herstel. Sommige historici meen egter dat hy die gebied binnegeval het.

Rjoerik het tot met sy dood aan die bewind gebly. Sy opvolger, Oleg, het die hoofstad in omstreeks 880 na Kiëf geskuif en dus die fondament gelê vir wat later as Kiëf-Roes bekendgestaan het. Dit het bly bestaan tot 1240, toe dit tydens die Mongoolse inval verslaan is.
Herkoms

Sommige historici beskou Rjoerik as ’n legende uit die Russiese volkskunde. Tog word dikwels gegis oor sy herkoms. Volgens die Kronieke het Rjoerik behoort tot die volk Roes, ’n Warangiër-stam. In die 20ste eeu is gevind dat Ladoga, wat deur Rjoerik gestig sou gewees het, inderdaad in die middel van die 9de eeu ontstaan het. Erdewerk, kombuisgereedskap en huise uit Rjoerik se tyd toon tipiese Skandinawiese patrone.


Kategorie:Huis van Rjoerik
Kategorie:Russiese grootprinse
Kategorie:Sterftes in 879
Pous Leo II

Leo II was die 80ste pous van die Rooms-Katolieke Kerk.
Biografie

Pous Leo II is in Sisilië gebore van Griekse afkoms, die seun van Paulus. Hoewel hy reeds 'n paar dae na die dood van sy voorganger Pous Agato op 10 Januarie 681 tot pous verkies is, is hy nie in die amp bevestig tot 17 Augustus 682, en regeer tot sy dood op 3 Julie 683. Hy word opgevolg deur Pous Benedictus II. Die naam ‘Leo’ beteken 'Leeu'.
Pontifikaat

Pous Leo staan bekend as 'n welsprekende prediker, 'n musiekliefhebber en vir sy welsynswerk vir die armes. Die rede vir sy vertraagde bevestiging was waarskynlik die onderhandelings oor die keiser se betrokkenheid by die verkiesing van pouse. Die pous was beide Latyn en Grieks magtig en het briewe in beide tale geskrywe.

Sy kort bewind het hom nie toegelaat om veel te verrig nie. Hy het egter die besluite van die sesde Ekumeniese Konsilie (680 – 681) bekragtig. Die konsilie het Monotelitisme verwerp as kettery. Pous Leo het briewe aan konings, biskoppe en adellikes in die Weste geskryf waarin hy in beroep op hulle doen om die besluite te onderskryf.

Die Konsilie het 'n banvloek teen Pous Honorius I uitgespreek omdat hy (Pous Honorius) nie sterk genoeg teen die Monotelitisme opgetree het nie. In opdrag van Pous Leo is in 684 'n sinode in Toledo gehou wat die besluite van die konsilie bevestig het.

Die banvloek teen Pous Honorius I het later probleme geskep toe die leer van die 'pouslike onfeilbaarheid' ter sprake gekom het. Leo skryf oor Pous Honorius I dat hy hom sien as iemand wat "profana proditione immaculatem fidem subvertare conatus est" (deur verraad probeer het om die onbevlekte geloof te ondermyn). In die Griekse teks van die brief aan die keiser is die gedeelte "subvertare conatus est" egter vervang met die sagtere "subversi permisit" (toegelaat het om ondermyn te word).

Pous Leo II het ook 'n einde gemaak aan die pogings van die aartsbiskoppe van Ravenna om onafhanklik van Rome te wees. Keiser Konstantein het die edik van sy vader Konstans teruggetrek. Die pous het egter die belasting wat die aartsbiskoppe tradisioneel betaal het as hulle die pallium ontvang, afgeskaf.

As gevolg van die aanvalle van die Lombarde het die pous die relieke van verskeie martelare uit die katakombes na kerke binne die mure van Rome laat oorplaas.

Die pous het verskeie kerke laat bou, onder andere San Giorgio in Velabro vir die Griekse gemeenskap en St. Paulus en Ste. Sebastianus en George.
Verering

Pous Leo II word in die Rooms-Katolieke Kerk as heilige vereer. Sy feesdag is op 3 Julie.
Verwysings
Bibliografie

* Davis, R. (2001) Book of the Pontiffs (English Translation of the Liber Pontificalis) Liverpool University Press. ISBN 0-85323-545-7
* Duff, Eamon. Saints and Sinners: A History of the Popes, Yale University Press, 2001. bl. 62–63. ISBN 0300091656
* Maxwell-Stuart, P. G. Chronicle of the Popes: The Reign-by-Reign Record of the Papacy from St. Peter to the Present, Thames & Hudson, 2002, bl. 47. ISBN 0500017980.
Eksterne skakels

*
*
*
Nota

Saamgestel en vertaal uit die Nederlandse, Engelse, Duitse en Franse wikipedia.
Opvolging

|}


Kategorie:Geboortes in 611
Leo II
Leo II
Kategorie:Sterftes in 683
Andrei Kobila

thumb|300px|Die Nowospasski-klooster in Moskou, waar baie van Kobila se afstammelinge in die manlike lyn begrawe is.
Andrei Iwanowitsj Kobila (Russies: Андрей Иванович Кобыла) was ’n voorvader van die tsaars van die Huis van Romanof asook baie ander Russiese adellike families.
Biografie

Dié bojaar word net een keer in kontemporêre geskrifte genoem: toe hy in 1347 deur grootprins Semjon die Trotse na Twer gestuur is om Semjon se bruid te ontmoet. Nie sy afkoms of presiese posisie aan die hof word genoem nie, en dit het aanleiding gegee tot talle bespiegelings.

Later jare is dikwels beweer dat Kobila baie beroemde voorouers gehad het, soos dat sy pa ’n beroemde prins en rebel van Pruise was wat na Rusland gevlug het. In die laat 17de eeu is ’n fiktiewe stamboek gepubliseer waarvolgens hy van Julius Caesar afstam.

Sy oorsprong was waarskynlik minder luisterryk. Kobila is nie net Russies vir "merrie" nie, sy verwante het ook byname van perde en huisdiere gehad en dit dui daarop dat hy die afstammeling van ’n koninklike ritmeester was. Een van Kobila se seuns, Fjodor, ’n bojaar in die doema van Dmitri Donskoi, se bynaam was Kosjka (kat). Sy afstammelinge het die van Kosjkin aangeneem en dit is later verander in Zacharin. Hierdie laaste familie het in twee takke verdeel: Zacharin-Jakowlef en Zacharin-Joerijef. Tydens die bewind van Iwan die Verskriklike het die eerste familie bekend geword as Jakowlef, terwyl die kleinkinders van Roman Joerijewitsj Zacharin-Joerijef hul van in Romanof verander het.

Kobila se ander seuns was Simjon Zjerebets, Aleksander Jolka, Wasili Wantei en Gawrila Gafsja.

Kategorie:Russiese adel
Kategorie:Huis van Romanof
Semjon I van Moskou

Semjon I of Semjon die Trotse (Russies: Семён Иванович Гордый; 7 November 1316 - 27 April 1353) was die prins van Moskou en die grootprins van Wladimir. Hy was die oudste seun van Iwan Kalita.

Semjon het in 1340 die prins van Moskou geword en ’n jaar later het hy die Goue Horde se toestemming gekry om die Russiese hoofprins, die grootprins van Wladimir, te word. Sy militêre veldtog teen die stad Torzjok in 1341 het gelei tot die uitbreiding van sy mag na Nowgorod. Tien jaar later het hy Smolensk aangeval. Hy het sy pa se beleid voortgesit om die Goue Horde te steun. Hy het al hoe meer mag gekry by die khan om Litaue se groeiende mag teen te staan omdat dit ’n bedreiging vir die Mongoolse oorheersing was. Anders as die meeste ander Russiese prinse het Semjon lojaal teenoor die Horde gebly.

Semjon se testament is op papier geskryf. Dit word beskou as die eerste gebruik van papier in Rusland, voor perkament gebruik is.

Hy was getroud met Augusta, dogter van groothertog Algirdas van Litaue. Voor sy dood in 1353 het Semjon ’n monnik geword met die naam Sozont. Hy en twee van sy seuns gesterf weens die Swart Dood.


Kategorie:Russiese grootprinse
Kategorie:Huis van Rjoerik


Kategorie:Geboortes in 1316
Kategorie:Sterftes in 1353
Gottfried Wilhelm Leibniz

duimnael|links|upright|Gottfried-Wilhelm-Leibniz-gedenkteken in Leipzig
Gottfried Wilhelm Freiherr von Leibniz (* 1 Julie 1646 in Leipzig, geb. Gottfried Wilhelm Leibniz; † 14 November 1716 in Hannover) was 'n Duitse filosoof en wetenskaplike, wiskundige, diplomaat, fisikus, geskiedkundige, bibliotekaris en doktor van sekulêre en kerklike reg. Hy word beskou as die universele denker van sy tyd en was een van die belangrikste filosowe van die laat 17de en vroeë 18de eeu.
Lewe

Leibniz is op 1 Julie 1646 in Leipzig gebore. Sy ouers, veral sy pa, 'n regsgeleerde, Friedrich Leibniz, oorspronklik van Altenberg/Erzgeb, wek al vroeg sy belangstelling in regs- en filosofiese probleme. Sy pa was 'n juris en professor in Moraliteitsfilosofie (Etiek) en sy ma die dogter van 'n regsgeleerde.
Eksterne skakels

*
* Nachweise von lateinischen Werken im Internet - Referense van latynse werke
* Akademie Ausgabe Online - Akademie Uitgawes (aanlyn)


Kategorie:Duitse diplomate
Kategorie:Duitse filosowe
Kategorie:Duitse fisici
Kategorie:Duitse geskiedkundiges
Kategorie:Duitse wiskundiges
Kategorie:Geboortes in 1646
Kategorie:Sterftes in 1716
Pous Benedictus II

Benedictus II was die 81ste pous van die Rooms-Katolieke Kerk.
Biografie

Volgens oorlewering is Pous Benedictus II gebore in Rome, die seun van Johannes. Hy het skool gegaan in die "Schola cantorum" en priester geword. Op 26 Junie 684 byna 'n jaar na die dood van sy voorganger, volg hy Pous Leo II op en regeer tot sy dood op 8 Mei 685. Hy word opgevolg deur Pous Johannes V. Die naam ‘Benedictus’ beteken 'die geseënde'.
Pontifikaat

Die lang tyd tussen sy verkiesing en sy bevestiging as pous is veroorsaak deur die vereiste dat keiser Konstantyn IV goedkeuring moes verleen vir die bevestiging. Volgens die "Liber Diurnus Romanorum Pontificum" het Pous Benedictus egter 'n dekreet van die keiser bekom wat bepaal het dat die eksarg van Ravenna in die toekoms die goedkeuring sou gee. Benedictus het die twee seuns van Konstantyn, Justinianus en Heraclius, simbolies geadopteer.

Soos sy voorganger was pous Benedictus 'n sterk teenstander van die monotelitisme. Hy het probeer om ook die Spaanse biskoppe en die afgesette biskop van Antiogië, Macarius, so ver te kry om die besluite van die Sesde Ekumeniese konsilie te aanvaar. Koning Ervig en Sint Julianus, aartsbiskop van Toledo, het die besluite tydens die sinode van Toledo in November 684 aanvaar, maar Macarius het 'n ketter gebly. Benedictus het ook Sint Wilfrid as biskop van York gesteun.

Pous Benedictus II het die beginsel van "veilige hawe" (Eng. Sanctuary) weer ingestel, wat 'n lang tyd deur verskillende groepe verontagsaam is.

In die 15de eeu is beweer dat die pous 'n gesamentlike voorvader van die Savelli-familie was, maar die bewering kon nie dokumentêr gestaaf word nie en is baie onwaarskynlik.
Verering

Pous Benedictus II word as heilige vereer in die Rooms-Katolieke Kerk. Sy feesdag is op 8 Mei.
Bibliografie

* Davis, R. (2001) Book of the Pontiffs (English Translation of the Liber Pontificalis) Liverpool University Press. ISBN 0-85323-545-7
* Duff, Eamon. Saints and Sinners: A History of the Popes, Yale University Press, 2001. bl. 62–63. ISBN 0300091656
* Maxwell-Stuart, P. G. Chronicle of the Popes: The Reign-by-Reign Record of the Papacy from St. Peter to the Present, Thames & Hudson, 2002, bl. 47. ISBN 0500017980.
Eksterne skakels

*
*
*
Nota

Saamgestel en vertaal uit die Nederlandse, Engelse, Duitse en Franse wikipedia.
Opvolging

|}


Kategorie:Geboortes in 635
Benedictus II
Benedictus II
Kategorie:Sterftes in 685